মাস কয়েক আগে যখন অভিরূপ ঘোষের ‘কে: সিক্রেট আই’ ছবির প্রচার শুরু হয়, তখন থেকেই সবার প্রশ্ন ছিল, রুদ্রনীল ঘোষের বিপরীতে কে এই নতুন নায়িকা? ছবিটি যাঁরা প্রেক্ষাগৃহে দেখেছেন, তাঁরা জানেন প্রথম ছবিতেই কতটা ভাল কাজ করেছেন এই অভিনেত্রী। ছবির প্রথমার্ধে তাঁর নিষ্পাপ কলেজপড়ুয়ার অভিনয় দেখে বোঝাই দায় যে দ্বিতীয়ার্ধে কী চমক অপেক্ষা করছে!

দেবস্মিতা বসু, টলিপাড়ার নব্য নায়িকা এবার ধরা দিলেন বিবাহবন্ধনে ‘টিমওয়র্ক’-এর কর্ণধার প্রীতম চৌধুরীর সঙ্গে। কয়েক বছর আগে এই লাইন প্রোডাকশন কোম্পানিটি শুরু করেন প্রীতম। টলিউডে তাঁর কেরিয়ার শুরু হয়েছিল অপর্ণা সেনের প্রো়ডাকশন ম্যানেজার হিসেবে। এর পরে প্রায় এক দশকের কাছাকাছি তিনি ভেঙ্কটেশ ফিল্মসের এগজিকিউটিভ প্রোডিউসারের দায়িত্ব সামলেছেন। 

ছবি: দেবস্মিতা বোসের ফেসবুক পেজ থেকে
এখন তিনি বাংলা ও বলিউডের স্বনামধন্য লাইন প্রোডিউসার। মীরা নায়ারের ‘নেমসেক’ থেকে হালফিলের ‘ককপিট’— মাঝখানে রয়েছে ‘বেগমজান’, ‘চ্যাম্প’ এবং কিছুদিনের মধ্যে মুক্তি পেতে চলা ‘কবীর’। এছাড়া সম্প্রতি শহরের বুকে খুলেছেন একটি স্টেট-অফ-দি-আর্ট বিউটি স্যালোঁ ‘আফটার’। 

এই বিষয়ে অন্যান্য খবর

সোলাঙ্কি রায় ও গোগোল বসুর বিয়ের অ্যালবাম



অন্যদিকে দেবস্মিতার পরিচয় কিন্তু শুধুমাত্র ‘কে’ ছবির নায়িকাতেই সীমাবদ্ধ নয়। অভিনেত্রী হওয়ার পাশাপাশি তিনি একজন প্রতিষ্ঠিত র‌্যাম্প মডেল। কিন্তু যে কথা বহু দর্শকের অজানা তা হল, দেবস্মিতা পেশায় একজন এয়ারহোস্টেস। একটি নামজাদা এয়ারলাইনসে তিনি কেবিন ক্রু। চাকরির ব্যস্ততার মধ্যেই চালিয়ে যাচ্ছেন মডেলিং। 

ছবি: দেবস্মিতা বোসের ফেসবুক পেজ থেকে
বিয়ের পরে কি আবারও তাঁকে দেখা যাবে রুপোলি পর্দায়? অভিনেত্রীর ঘনিষ্ঠ সূত্রের বক্তব্য, অভিনয় করতে তিনি ভালই বাসেন। ভাল চরিত্র পেলে এবং সবকিছু ঠিকঠাক থাকলে ছবি করতে আপত্তি নেই তাঁর।